เปิดทางตปท. ลงสัญญาดบ.เริ่ม18ต.ค.นี้
เกาะติดข่าว ข่าวร้อน ข่าวเด่น ข่าววันนี้ ข่าวการเมือง ประเด็นการเมือง ข่าวเศรษฐกิจ ข่าวกีฬา ท่องเที่ยว บันเทิง ดูดวง สลากกินแบ่งรัฐบาล คลิปวีดีโอ ทันเหตุการณ์ทุกแง่มุม โดยทีมงานโพสต์ทูเดย์
19 ส.ค. 2554

โพสต์ทูเดย์ — TFEX รอ ธปท.ไฟเขียวให้ต่างชาติลงทุนในพันธบัตรล่วงหน้าได้ หวังกระตุ้นสัญญาซื้อขายอัตราดอกเบี้ยล่วงหน้า 18 ต.ค.นี้
นางเกศรา มัญชุศรี กรรมการผู้จัดการ บริษัท ตลาดอนุพันธ์ (ประเทศไทย) หรือ TFEX เปิดเผยว่า ขณะนี้ธนาคารแห่งประเทศไทย (ธปท.) ได้อนุมัติในหลักการให้นักลงทุนต่างประเทศสามารถลงทุนในพันธบัตรล่วงหน้า (บอนด์ฟอร์เวิร์ด) ได้แล้ว เพียงรอการอนุมัติอย่างเป็นทางการเท่านั้น ซึ่งเชื่อว่าน่าจะทันต่อการเปิดซื้อขายวันแรกในสัญญาซื้อขายอัตราดอกเบี้ยล่วงหน้าอ้างอิง พันธบัตรรัฐบาลอายุ 5 ปี ในวันที่ 18 ต.ค.นี้
การเปิดช่องทางการลงทุนให้กับนักลงทุนต่างชาติเพื่อสร้างสภาพคล่องในการซื้อขาย เพราะหากมีแต่นักลงทุนในประเทศเพียงกลุ่มเดียวจะมีมุมมองหรือความคิดเหมือนกัน อย่างไรก็ตาม ในตลาดต่างประเทศสัญญาซื้อขายอัตราดอกเบี้ยล่วงหน้าไม่ประสบความสำเร็จที่ดี โดยสภาพคล่องซื้อขายไม่ได้สูงนัก เช่น ในสิงคโปร์ ฮ่องกง มาเลเซีย แต่ทาง TFEX ยังต้องการนำสินค้านี้มาเปิดซื้อขายเพื่อมีส่วนร่วมพัฒนาตลาดทุน จึงต้องพัฒนาเครื่องมือการลงทุนของผู้ลงทุนให้ครบถ้วน และให้คนในอุตสาหกรรมเป็นผู้ตัดสินใจว่าสินค้าเป็นประโยชน์ต่อการลงทุนหรือไม่
สำหรับ TFEX เตรียมกระตุ้นการซื้อขายด้วยการงดเก็บค่าธรรมเนียมซื้อขายช่วง 6 เดือนแรก หลังจากนั้นอีก 18 เดือนจะลดค่าธรรมเนียมให้เหลือครึ่งหนึ่ง และชักชวนธนาคารพาณิชย์ 45 ราย เข้ามาเป็นผู้ดูแลสภาพคล่องการซื้อขาย (มาร์เก็ตเมกเกอร์)